Konknnicho Fuddar Kitlo Porzollit?
 Sodeak, ek-ek korun Konknniche mhalgodde ho sonvsar soddun vetat. Hea mhalgoddeamni Konknni mollar goroz aslolo tola-molacho vavr korun bhaxechi udorgot korta-korta tichim pallam-mullam legit ghott korpacho vavr kelo. Thodde mhalgodde ho vavr, aple kuddint urlele kuvetin azun-ui korit asat. Punn Konknnichea mollar aiz nodor bhonvddailear, Konknni mhalgoddeanchea panvlamni novi pillgi cholot fuddem yeta kai kitem te vixim sabar zannanchea monant dubav uprasunk lagleat.
 "Mhaka-i hoch husko zala. Aiz amche mhalgodde piklole pirayer pavleat ani tannim kela toslo vavr korunk fuddem sorloli novi pillgi khuinch disona," oxem Goa Konknni Akademicho (GKA) odheokx N. Shivdas-an V. Ixtt-ak sanglem. Ghoddie, Konknni mollar mhalgoddeanchea panvlamni cholpi lok asa zait, punn to omkoch mhunn adim melltalem toxem atam bottam dakoun sangunk mellona, Xri Shivdasan fuddem sanglem.
 Khorem mhonnlear, hem unneponn bhorun kaddunk, Konknnichi 'commercial line'-icher 'salesmanship' amkam korchi poddtoli, oxea utramni Xri Shivdasan Konknniche udorgoti khatir upay suchoilo.
 "Aiz Gõyant Konknni mollacher mhaka koslich gombhirtay (seriousness) disona. Bhaxik mollacher hem 'seriousness' khorem mhollear iskolamni, kolejimni Konknni xikoitoleanchea creative boroupantlean yeunk zai aslem, punn tanche koddchean oxe torechem boroup yena," oxem Porvorechea Thomas Stephens Konknni Kendracho (TSKK) Direktor Pri. Pratap Naik s. j. hannem V. Ixtt-ak sanglem.
 He poristhiti fattlem karonn taka vicharlem tednam tannem veg-vegllim karonnam asat oxem sanglem. Punn he poristhitint, Gõyant uloupachi bhas mhunn Konknni urtoli oxem apnnak dista mhunnlem.
 "Konknnicho moladik vavr korpi mhalgodde je morun vetat tancho zago gheupi dusre nant oxem mhonnunk zaunchem na," oxem Gõy Tiatr Akademicho odheokx Tomazinho Cardozan sanglem.
 "Konknni mhalgoddeanchea panvlamni cholun tea-tea mollar Konknnichi udorgot korpi novi pillgi na oxem amchean mhonnunk zaina. Punn tankam favo te soeg mell'lear dubava viret amchea mhalgoddeam poros-ui Konknnichi novi pillgi udorgotiche nodrentlean khub pois pavunk xokta", oxem Dalgado Konknni Akademicho (DKA) odheokx Premanand A. Lotlikaran sanglem.
 Xri Lotlikarache sangnne pormannem, aiz Konknni kodde veg-veglle sahitik prokar khelloupi nove pillgent bore-bore monis asat ani tankam tor favo to tenko dilear te jerul Konknni bhaxecho fuddar porzollit kortele.
 Halinchea kallar Gõyam bhailo lok hangasor Konknni xikunk ani ulounk lagla dekun Konknnicho fuddar konn porzollit kortolo tem fokot kall sangtolo.
 Setembracho Niall:
Soimbik Vatavoronn:
Amchea Gõyant Setembracho mhoino eke vichitr sobitayecho mhoino: Pavsalleache tin mhoine somplea uprant ami Gimant bhitor sorpak suru kortanv. Eke bhaxen tin mhoine kallokant, Suryachim kirnnam pollenastanam, thodde pavtt disanche-dis sartoch, atam, sokallim uttonam fuddem, Surya amkam khoxalkayen dis sarunk apoita kai-so dista.
 Setembrant pavs yenam oxem nhoi punn ailoi zalear matxea vellan to vetolo ani vot yetelem oxi amkam khatri asta. Ani pavs yet ravot zalear 'ho pavs kitem re disandis novro zata' oxem legun mhonnlelem ami aikotanv. (Hea vorsa zalam tem matxe vegllem, ghoddie vatavoronn bodolta tacho porinnam bi zait. )
Tin mhoine amcheam xetamnim pondak tokli ghalun xetkaramnim kam' kelea uprant atam tinch xetkaram apleo tokleo voir ubarun apleam xetank konnsam aileant vo yetat tem pollevn khoxal zatat.
 Setembracho mhoino amkam, Gõykarank, ek kherit khoxalkayecho mhoino: Hirvea rongan bhorlelim ranam-xetam-bhattam amche dolle xant kortat. Tea bhair amcheam bhagimnim fulam fulonk suru zatat ani amcheam porsamnim jitrob-follam him-ui amkam sukhi-dhados kortat.
 Devan amkam kai borem hirvea rongachem Gõy dilam tem pollevn ojap zaum-ia, fuddleam pillgank tem hirvem samballunk zata te proytn korum-ia ani amchea apleponnan bhorlele axek lagon tacho ibadd korcho nhoi. Xekim hem sogllem ditelea borea Devak dhin'vasum-ia.
 Sevadhormik Vatavoronn:
Setembrak Sevadhormant ami don orthabhorit porbo somorombhtanv:Mariechea Zolmachi Porob (8ver) ani Povitr Khursachem Zoit (14ver).
 Mariechea Zolmachi Porob:
Mhoino suru zatanch amchim bhurgim apleam hatamnim fulam ghevn Igorzamnim yetat ani 'Devache Maye, pav tum amkam' hem purvilem git gavun tim fulam Saibinnik ghaltat.
 Amchim bhurgim mhonnlear amcheam ghorabeanchim ani firgozanchim sobit, jivim fulam. Je porim fulank jinsam-toranche rong ani pormoll asat tech bhaxen amcheam bhurgeank Devan jinosvar rupam dileant ani gunnamnim bhorleant. Amcheam bhurgeanchea dennea khatir Bapak dhin'vasum-ia. Fulanch nhoi punn odik korun amcheam bhurgeank tech Mayek bhettoum-ia.
 Amcheam bhurgeanchea gunnanchi tust korun tankam odik hurben bhorum-ia ani tanche gunn peleache sevek vaprunk tankam bhurgeachponnar thaun xikoum-ia.
 Povitr Khursachem Zoit:
Amchea Povitr Snana somoyar Devmondirant vo Igorjent amkam bhitor kaddchea adim zaum Iadnik, zaum avoi-bapui ani podon-modon, amchea kopolar ek khuris kaddtat. Ho khuris ek khunna. Amchea jivitant Jezu astolo punn khursar marlolo Jezu. Aplo pattlav korunk sodteleank Jezu ap-aplo khuris ghevn Aple pattlean yeiat mhonn sangta. (Polle Mk. 8,34)
Kristanv zavop mhonnlear khuris aschenant, pidda ascheonant, koxtt aschenant oxem nhoi punn amcheam koxttank ek novo orth astolo, amche khuris ami nove nodren polleteleanv. Apunn amche koxtt pois korchonam oxem Jezu bhasainam punn amcheam koxttamnim Apnnaxim yeiat ani Apunn somadan ditolom oxem Jezu bhasaita. (Polle Mt. 11,28)
Ami bexttich Khursachi Porob korinanv punn Khursachem Zoit somarombhtanv. Amche khuris ghevn ami niraxi zainanv karonn Jezun Khursar moron mornnacher zoit vhelem. Amcheam khursam bhonvtonnim ami Punorjivontponnacho porzoll polletanv. Osle nodren Marien aple khuris vhele dekhunuch ami, Khursachea Zoitachi Porob zatoch, dusrea disa, 15ver, Dukhest Maiechi Porob kortanv.
 Setembrachea mhoineant amchim Hindu bhav-bhoinnam apli ek mhotvachi Porob somarombhtat: Ganesh Chaturti.
 Hi Porob, amchea Gõyant amchea Hindu bhav-bhoinnank, ek vhodd dobazo. Dezembrachea mhoineant Natalank lagon Kristi somazak sogllem vatavoronn khoxalkayechem dista toxench Setembrachea mhoineant, amchea Gõyant, Hindu somazak Ganesh Chaturtik lagon sogllem vatavoronn khup khoxalkayen bhorlelem zata.
 He porbe somoyar tim Pormesvorachem udarponn somarombhtat, Pikecho Utsov somarombhtat, dekhunuch tim Ganeshache murtek follamnim - apleam porsamnim pikleleam follamnim - nettoytat.
 Amchea Hindu bhavam-bhoinnam borabor ami-i Devak vakhannunk-dhin'vasunk zanno zaum-ia. Tanche khoxalkayent ami-i vantto ghevum-ia ani zata thoim borem korunk proytn korum-ia, nett korum-ia. Kherit bhaxen amchi xristi pachvi ani amche sombond xant ani moipaxi samballunk hatak-hat divun varum-ia.
 Subscribe to: Post Comments (Atom)